Palautuspyyntö koskee Ti-Ti Nallen joulu ja Nalle-perhe sateenkaaren väreissä -konsertti nimistä levyä. Palautettava painoerä on TITIDVD2.

Riitta ja Ti-Ti Nalle -dvd:n painoerään on tullut väärää materiaalia. Ti-Ti Tuotannon markkinointijohtaja Asko Järvi kertoo, että erässä on K18-materiaalia. Hän ei tarkenna, minkälaisesta materiaalista on kyse.

Palautuspyyntö koskee Ti-Ti Nallen joulu ja Nalle-perhe sateenkaaren väreissä -konsertti nimistä levyä, ja painoerän TITIDVD2 ostaneita kehotetaan palauttamaan ostamansa levy ostopaikkaan.

Järven mukaan tuotteita tekevältä tehtaalta on viestitetty, että väärän materiaalin taustalla voi olla ilkivalta.

– Tiedämme asiasta enemmän ensi viikolla, Järvi sanoo.

Järven mukaan väärää materiaalia sisältävää erää myydään tavallisissa marketeissa. Tieto asiasta tuli asiakkaalta.

Nettikaupasta, Ti-Ti Nalle puodista tai konserttikiertueelta ostettuja dvd:tä ei tarvitse palauttaa.